CELEX: 32019D0488
Language: lv
Date: 2019-03-25 00:00:00
Title: Komisijas Īstenošanas lēmums (ES) 2019/488 (2019. gada 25. marts), ar kuru attiecībā uz GSS stacijām Debesbraukšanas salā un Folklenda (Malvinu) Salās groza Īstenošanas lēmumu (ES) 2016/413, ar ko nosaka saskaņā ar Galileo programmu izveidotās sistēmas uz zemes esošās infrastruktūras atrašanās vietu un paredz tās darbības nodrošināšanai nepieciešamos pasākumus, un atceļ Īstenošanas lēmumu 2012/117/ES (Dokuments attiecas uz EEZ.)

26.3.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 84/4
               
            
         KOMISIJAS ĪSTENOŠANAS LĒMUMS (ES) 2019/488
         (2019. gada 25. marts),
         ar kuru attiecībā uz GSS stacijām Debesbraukšanas salā un Folklenda (Malvinu) Salās groza Īstenošanas lēmumu (ES) 2016/413, ar ko nosaka saskaņā ar Galileo programmu izveidotās sistēmas uz zemes esošās infrastruktūras atrašanās vietu un paredz tās darbības nodrošināšanai nepieciešamos pasākumus, un atceļ Īstenošanas lēmumu 2012/117/ES
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 11. decembra Regulu (ES) Nr. 1285/2013 par Eiropas satelītu navigācijas sistēmu ieviešanu un ekspluatāciju un ar ko atceļ Padomes Regulu (EK) Nr. 876/2002 un Eiropas Parlamenta un Padomes Regulu (EK) Nr. 683/2008 (1), un jo īpaši tās 12. panta 3. punkta c) apakšpunktu,
         tā kā:
         
                     (1)
                  
                  
                     Komisijas Īstenošanas lēmumā (ES) 2016/413 (2), konkrēti, tā pielikumā, paredzēts izveidot GSS stacijas Debesbraukšanas salā un Folklenda (Malvinu) Salās, kas ir atkarīgas no Lielbritānijas un Ziemeļīrijas Apvienotās Karalistes (turpmāk “Apvienotā Karaliste”).
                  
               
                     (2)
                  
                  
                     Apvienotā Karaliste, pamatodamās uz Līguma par Eiropas Savienību 50. pantu, 2017. gada 29. martā iesniedza Eiropadomei paziņojumu par nodomu no Savienības izstāties. Tādējādi Apvienotā Karaliste kļūs par trešo valsti, un no 2019. gada 30. marta tai vairs nepiemēros Savienības tiesību aktus, ja vien izstāšanās līgumā nav noteikts cits datums vai ja Eiropadome, vienojoties ar Apvienoto Karalisti, vienbalsīgi nenosaka citu termiņu.
                  
               
                     (3)
                  
                  
                     Lielākā daļa GSS staciju atrodas Savienības dalībvalsts teritorijā tādu iemeslu dēļ, kas galvenokārt saistīti ar Savienības un tās dalībvalstu drošību. GSS staciju izveide un darbība trešās valsts teritorijā tomēr nav izslēgta, bet ir jānoslēdz atbilstīgi nolīgumi ar šo valsti, jo īpaši attiecībā uz drošību.
                  
               
                     (4)
                  
                  
                     Tā kā par trešo valsti Apvienotā Karaliste kļūs no 2019. gada 30. marta vai citā dienā, kas noteikta izstāšanās līgumā vai ko vienprātīgi nosaka Eiropadome, vienojoties ar Apvienoto Karalisti, un tā kā no minētā datuma attiecīgu nolīgumu ar Apvienoto Karalisti nav, GSS stacijas, kas atrodas Debesbraukšanas salā un Folklenda (Malvinu) Salās, ir nepieciešams likvidēt. Pat ja Apvienotās Karalistes izstāšanās datums izrādās esam pēc 2019. gada 30. marta, ir obligāti jāņem vērā to dažādo iekārtu izņemšanas un pārvietošanas termiņi, kuras veido abas stacijas.
                  
               
                     (5)
                  
                  
                     Tāpēc Īstenošanas lēmuma (ES) 2016/413 pielikums būtu attiecīgi jāgroza.
                  
               
                     (6)
                  
                  
                     Šajā lēmumā paredzētie pasākumi atbilst atzinumam, ko sniegusi saskaņā ar Regulas (ES) Nr. 1285/2013 36. panta 1. punktu izveidotā komiteja,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2016/413 pielikuma ailē “GSS stacijas” slejā “Atrašanās vieta un darbības nodrošināšanai paredzētie izveides pasākumi” vārdus “Debesbraukšanas salā,” un “Folklenda (Malvinu) Salās,” svītro.
         
         
            2. pants
            Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
            To piemēro no 2019. gada 30. marta.
         
         
            Briselē, 2019. gada 25. martā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 347, 20.12.2013., 1. lpp.
         
         
            (2)  Komisijas 2016. gada 18. marta Īstenošanas lēmums (ES) 2016/413, ar ko nosaka saskaņā ar Galileo programmu izveidotās sistēmas uz zemes esošās infrastruktūras atrašanās vietu un paredz tās darbības nodrošināšanai nepieciešamos pasākumus, un atceļ Īstenošanas lēmumu 2012/117/ES (OV L 74, 19.3.2016., 45. lpp.).